1. ปัจจัยความเสี่ยง

ความเสี่ยง ความสลับซับซ้อน และความไม่แน่นอน เป็นตัวกำหนดภาวะทางธุรกิจในปัจจุบัน
ธุรกิจอาจมีความเสี่ยงที่เกิดจากกลยุทธ์การดำเนินงาน สถานะทางการเงิน
การปฏิบัติตามกฎข้อบังคับหรือการดำเนินงาน และจากระบบคอมพิวเตอร์
มีทั้งความเสี่ยงภายในองค์กรจนถึงความเสี่ยงจากปัจจัยภายนอกที่มีผลกระทบต่อสภาวะการดำเนินธุรกิจ
ปัจจัยเสี่ยงที่เกิดจากภายในองค์กรเอง ได้แก่ ความเสี่ยงพื้นฐานต่าง ๆ ในรูปของภัยพิบัติต่าง ๆ
เช่น อัคคีภัย และอุทกภัย ความเสี่ยงจากสภาวะการปฏิบัติงาน อาทิ
การพึ่งพาเทคโนโลยีสารสนเทศ ตลอดจนความเสี่ยงจากพนักงาน อาทิเช่น
ความสามารถที่จะฝึกอบรมพนักงานให้มีทักษะในการปฏิบัติงานตามยุทธศาสตร์การดำเนินงานที่เปลี่ยนไป
อีกทั้งมีความเสี่ยงจากปัจจัยภายนอก จากการติดต่อกับผู้อื่น ความสัมพันธ์ของบริษัทฯ
ในฐานะผู้จัดจำหน่ายสินค้า ลูกค้า นายจ้าง และบริษัทที่บริษัทฯ
เข้าไปลงทุนซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
แต่มีผลกระทบอย่างมีนัยสำคัญต่อสภาวะแวดล้อมในการดำเนินงานและผลที่ได้รับจากการประกอบการของบริษัทฯ
ความเสี่ยงสำคัญที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น ความเสี่ยงจากผู้ถือหุ้น
ความเสี่ยงจากสภาวะเศรษฐกิจ ความเสี่ยงจากการแข่งขัน เช่น การดำเนินการของคู่แข่ง
ความเสี่ยงจากกฎระเบียบและกฎหมาย และความเสี่ยงจากพนักงานลูกจ้าง

บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
ในภูมิภาคและระหว่างประเทศ แม้ว่าสภาวะตลาดหลักทรัพย์แห่งประเทศไทยจะค่อนข้างคึกคักในปี
2545 แต่ก็อยู่ท่ามกลางกระแสโลกที่มีความวิตกกังวลเกี่ยวกับสภาพตลาดหลักทรัพย์
และตลาดทุนที่ยังคงตกต่ำตลอดช่วงปี 2545
แนวโน้มของตลาดโลกยังคงมีความไม่แน่นอนเพิ่มมากขึ้นเมื่อเข้าสู่ช่วงปลายปีเนื่องจากข่าวการก่อการร้ายในภูมิภาค
และความกังวลว่าจะเกิดสงครามขึ้นในตะวันออกกลาง
ซึ่งจะยังคงส่งแรงกดดันต่อราคาหุ้นทั่วโลกรวมทั้งในประเทศไทยต่อไปในปี 2546
ทำให้ราคาหุ้นของบริษัทฯ ยังคงมีแรงกดดันตลอดปี 2545 โดยมีราคาปิดที่ 32 บาท

แม้ว่าบริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย แต่หุ้นส่วนใหญ่ของบริษัทฯ
ก็ถือโดยผู้ถือหุ้นไม่กี่ราย โดยผู้ถือหุ้นรายใหญ่ได้แก่
กลุ่มเอสเอชวีจากประเทศเนเธอร์แลนด์ซึ่งได้ร่วมกับผู้ถือหุ้นอีกบางรายเป็นผู้ถือหุ้นที่มีอำนาจควบคุมบริษัทฯ
บริษัทฯ มีความสัมพันธ์มายาวนานกับกลุ่มเอสเอชวี และจากความสัมพันธ์อันดีนี้เองทำให้บริษัทฯ
สามารถดำเนินธุรกิจแบบชำระเงินสดและบริการตนเองในประเทศไทยยาวนานกว่า 10 ปี
ทีมผู้บริหารของบริษัทฯ
ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
ความเข้าใจ
และมีความสามารถในเรื่องอุตสาหกรรมค้าปลีกในประเทศไทยและกระบวนการจัดจำหน่ายของผู้ผลิตผู้จัดจำหน่าย
อย่างไรก็ตาม บริษัทฯ ได้ปรึกษากับกลุ่มเอสเอชวีในทุกแง่มุมของการดำเนินธุรกิจ เช่น
ในเรื่องการจัดซื้อ การเงิน และเทคโนโลยีสารสนเทศ นอกจากนี้ บริษัทฯ
ยังมีการทำสัญญาการใช้ซอฟต์แวร์และใบอนุญาตต่าง ๆ กับสมาชิกในกลุ่มเอสเอชวี
โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยที่จะกระทบการต่อสัญญานั้น ๆ
ในการดำเนินงานตามปกติบริษัทฯ มิได้พึงพาผู้ถือหุ้นรายอื่นใด
และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

บริษัทฯ
ได้มุ่งเน้นในการดำเนินธุรกิจศูนย์จำหน่ายสินค้าแบบชำระด้วยเงินสดและบริการตนเองเพิ่มมากขึ้น
ซึ่งบริษัทฯ
เชื่อมั่นว่าจะช่วยลดความเสี่ยงจากผลกระทบที่เกิดจากการลดความเชื่อมั่นของผู้บริโภคเนื่องจากกลุ่มลูกค้าหลักของบริษัทฯ
มิใช่เป็นผู้บริโภครายย่อยเหมือนเช่นกรณีของผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
อย่างไรก็ตามธุรกิจทุกประเภทย่อมมีความอ่อนไหวต่อสภาวะเศรษฐกิจ
ดังนั้นหากสภาวะเศรษฐกิจของไทยตกต่ำลงในอนาคตย่อมจะส่งกระทบต่อธุรกิจของบริษัทฯ
ในฐานะที่เป็นผู้ประกอบการค้าแบบชำระเงินสดและบริการตนเอง บริษัทฯ
จึงยังไม่มีความเสี่ยงเรื่องหนี้สูญ เนื่องจากบริษัทฯ
ขายสินค้าเป็นเงินสดทั้งหมดและมีเงินทุนหมุนเวียนที่มีสภาพคล่องสูง ขณะเดียวกันบริษัทฯ
เห็นว่าการที่บริษัทฯ
ได้ลดยอดขายสินค้าอุปโภคลงช่วยเพิ่มความคล่องตัวในการตอบสนองต่อสภาวะการค้าที่ตกต่ำได้ดีขึ้นเนื่องจากสินค้าคงคลังส่วนใหญ่จะเป็นสินค้าบริโภคซึ่งมีการจำหน่ายออกไปในอัตราที่รวดเร็วกว่าสินค้าอุปโภค

การแข่งขันของธุรกิจค้าปลีกรูปแบบใหม่เป็นไปอย่างดุเดือด
ผู้ประกอบการธุรกิจหลายรายต่างเปิดเผยถึงแผนการขยายสาขาอย่างต่อเนื่องทั้งในกรุงเทพมหานครและต่างจังหวัด
ทำให้มีการรุกเปิดสาขาในแบบเผชิญหน้ากันโดยเฉพาะอย่างยิ่งการขยายสาขาไปยังจังหวัดเล็ก ๆ
และแม้ว่าการดำเนินธุรกิจของผู้ค้าปลีกรายอื่นไม่ถือเป็นคู่แข่งโดยตรงของบริษัทฯ
แต่อาจมีผลกระทบต่อบริษัทฯ ในการแย่งฐานลูกค้าหลักและความสามารถในการหาพื้นที่ใหม่ ๆ
เพื่อการขายได้ การขยายตัวของธุรกิจไฮเปอร์มาร์เก็ตจะเน้นที่ผู้บริโภคสุดท้ายเป็นหลัก คือ
เป็นลูกค้ารายบุคคลหรือเป็นครอบครัวซึ่งซื้อสินค้าเพื่อใช้ส่วนตัว
แต่ขณะเดียวกันก็มีการขายสินค้าเป็นจำนวนมากให้แก่ลูกค้าประเภทเดียวกับบริษัทฯ ด้วยเช่นกัน
อย่างไรก็ตาม ผู้บริโภคสุดท้ายมิใช่กลุ่มลูกค้าหลักของบริษัทฯ เนื่องจากบริษัทฯ
ดำเนินธุรกิจการค้าแบบชำระเงินสดและบริการตนเอง
ผลกระทบอาจเกิดขึ้นได้จากการขายผลิตภัณฑ์บางชนิดโดยเฉพาะสินค้าอุปโภคที่ขึ้นอยู่กับการตัดสินใจของกลุ่มลูกค้าหลัก
โดยเฉพาะกลุ่มร้านค้าปลีกรายย่อย

อัตราการขยายสาขาของบริษัทฯ
จะต่ำกว่าคู่แข่งเนื่องจากใช้นโยบายคัดเลือกทำเลที่ตั้งที่มีลูกค้ารองรับในราคาเงินลงทุนที่เหมาะสมและให้อัตราผลตอบแทนการลงทุนสูงสุด
การชะลอการขยายสาขาเป็นส่วนหนึ่งของกลยุทธ์ในการแข่งขัน
ในการตัดสินใจเลือกทำเลที่ตั้งเพื่อขยายสาขา บริษัทฯ ต้องพิจารณาเกณฑ์ต่าง ๆ อย่างรอบคอบ
ไม่ว่าจะเป็นสภาพตลาด การแข่งขัน จำนวนลูกค้ากลุ่มเป้าหมาย ความต้องการของลูกค้า พื้นที่ขาย
และประเภทสินค้าและบริการที่จะนำเสนอแก่ลูกค้า
ปัจจัยเหล่านี้จะได้รับการพิจารณาร่วมกับอัตราผลตอบแทนการลงทุนที่ตั้งเป้าหมายไว้
โดยมิได้พิจารณาเพียงว่ามีทำเลที่ตั้งที่เหมาะสมอยู่แล้วเท่านั้น ในปี 2544 บริษัทฯ
ได้เปิดสาขาใหม่หนึ่งแห่งที่จังหวัดสุรินทร์ และในปี 2545 ได้เปิดอีกหนึ่งแห่งที่สามเสน
กรุงเทพมหานคร สาขาใหม่ทั้งสองแห่งนี้จะมีขนาดค่อนข้างเล็กกว่าสาขาที่มีอยู่เดิม
ซึ่งสอดคล้องกับกลยุทธ์ที่จะเน้นไปยังกลุ่มลูกค้าเฉพาะเจาะจง ได้แก่ ผู้ประกอบการโรงแรม
ภัตตาคาร ผู้ให้บริการด้านอาหาร ผู้ค้าปลีกรายย่อย
สำนักงานธุรกิจและผู้ประกอบธุรกิจวิชาชีพขนาดกลางและขนาดย่อม
แม้ว่าเกณฑ์ในการเลือกทำเลที่ตั้งสาขาของบริษัทฯ
จะต่างไปจากเกณฑ์ที่ผู้ประกอบการค้าปลีกขนาดใหญ่ใช้
แต่ก็ยังต้องขึ้นอยู่กับสภาพอุปสงค์และอุปทานในตลาดอสังหาริมทรัพย์ซึ่งอาจทำให้ไม่สามารถจัดหาทำเลที่ตั้งที่ต้องการได้ในราคาที่เหมาะสม

การแข่งขันอย่างรุนแรงในภาคธุรกิจค้าปลีกที่ดำเนินไปอย่างต่อเนื่องอาจส่งผลให้มีกระแสเรียกร้องจากกลุ่มผลประโยชน์บางกลุ่มให้มีการแทรกแซงจากภาครัฐในรูปของการออกกฎหมายหรือกฎระเบียบต่างๆ
ซึ่งบริษัทฯ เองได้รับผลกระทบจากการแทรกแซงดังกล่าวแล้ว อาทิ ในปี 2545
มีการตรวจสอบนโยบายทางธุรกิจของบริษัทฯ เพื่อหาหลักฐานเกี่ยวกับการทำการค้าที่ไม่เป็นธรรม
รวมทั้งมีแนวโน้มที่บริษัทฯ
อาจต้องปฏิบัติตามเงื่อนไขเพิ่มเติมในอนาคตที่กำหนดโดยรัฐบาลหรือหน่วยงานท้องถิ่น เมื่อเร็ว ๆ
นี้ได้มีการประกาศให้มีการจัดโซนนิ่งสำหรับการขยายตัวของร้านค้าปลีกขนาดใหญ่
และการกำหนดคำนิยามและเกณฑ์ของผู้ประกอบการที่มีอำนาจเหนือตลาด ธุรกิจของบริษัทฯ
จะยังคงได้รับความเสี่ยงจากการเปลี่ยนแปลงในกฎระเบียบ กฎหมาย
หรือการต้องปฏิบัติตามกฎเกณฑ์ต่าง ๆ ที่อาจส่งผลกระทบทางด้านลบต่อผลประกอบการของบริษัทฯ

การบริหารความเสี่ยงจากการปฏิบัติตามกฎระเบียบ การดำเนินการ และระบบงาน
จะยังคงดำเนินต่อไป โดยมีการทบทวนนโยบายการบริหารอย่างต่อเนื่อง บริษัทฯ
มีพนักงานที่มีประสิทธิภาพสูงและทันต่อการพัฒนาธุรกิจค้าปลีกระดับโลก
อีกทั้งคณะผู้บริหารและคณะกรรมการบริษัทฯ
ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
จะดำเนินการฝึกอบรบและลงทุนทางด้านทรัพยากรบุคคลอย่างต่อเนื่อง
ขณะเดียวกันต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
บริษัทฯ
เชื่อมั่นว่านโยบายการดำเนินงานที่เน้นการตอบแทนสูงสุดแก่พนักงานที่มีผลงานดีเด่นจะช่วยรักษาให้บุคลากรที่มีคุณภาพร่วมงานกับบริษัทฯ
ต่อไป